JUNIE 2016 - Chanette Paul
Toe ek nou gaan kyk sien ek tot my skaamte dat ek vroeg in November laas 'n nuusbrief gestuur het. En nou is ons al halfpad die jaar in!
Ek het dus "gevorder" van 'n maandelikse nuusbrief, na 'n tweemaandelikse een en nou is ek by 'n sporadiese nuusbrief.
Ek gaan nie te vreeslik om verskoning vra nie. Die gebrek aan nuusbriewe was hoofsaaklik te wyte aan Offerande wat geskryf moes kom, die Gys Niemand-reeks wat herdruk word en die Engelse vertaling van Offerlam. Daarvoor glo ek sal julle my vergewe.
Die finale, geredigeerde weergawe is by die uitgewer en ek behoort binnekort die bladproewe te kry. Dis die laaste keer dat en hier en daar nog 'n sin of stelwyse kan reg pluk, maar vir alle praktiese doeleindes is die manuskrip nou in kanne en kruike. Ná bladproewe gaan dit drukker toe!
Mense glo my selde wanneer ek sê dat ek na soveel boeke nou nog steeds so senuagtig oor 'n huidige manuskrip is soos destyds met my heel eerste boek, maar dit is so. Daar is soveel wat verkeerd kan loop wanneer mens so op jou eentjie met jou storie en karakters worstel. 'n Mens is so subjektief dat jy nie sien wat die leser gaan sien nie.
Nou die dag kom ek weer op een van my blog-plasings af. Dit kom uit 2012 toe ek pas Labirint klaar geskryf het en ek moes lag toe ek dit weer lees. Al die vrese en vreugdes is vier jaar later steeds baie dieselfde! https://chanettepaul.wordpress.com/2012/08/08/fases-van-vreugdes-en-vrese/
Nietemin, dit lyk asof Offerande Oktober op die rak sal wees soos belowe is.
Goeie nuus wat ek oor Offerande gekry het, is dat die Belgiese uitgewer die vertaalde Nederlandse vertaling daarvan wil uitgee. Dit was nie 'n uitgemaakte saak nie, maar is nou bevestig.
Offerlam word tans in Engels vertaal en die voorlopige titel is Sacrificed. Dis vir my baie opwindend om te dink dat ek nou 'n hele nuwe lesersgehoor gaan bereik, soos ook in België en Nederland gebeur het met die Nederlandse vertaling.
Dis egter vir my veel belangriker dat die Afrikaanse weergawe tot my lojale lesers oor die jare spreek. Dis immers vir julle vir wie ek in die heel eerste plek skryf.
Ek het besonder baie geleer uit Offerlam se ontvangs by lesers, resensente, medeskrywers en diverse mense en instansies.
Dis die een boek waarvoor ek die heel meeste goeie terugvoering van al my boeke gekry het. Facebook inskrywings het ingestroom en so ook e-briewe. Offerlam het 'n wonderlike resensie van Helen Schoër in die dagblaaie gekry asook een op LitNet van Riette Rust en op Maroela Media van Ilse Salzwedel. Die boek was maande lank 'n topverkoper op verskillende platforms.
Ook in die Nederlande is die boek hoog aangeprys in lesersblogs en ander media. Die kersie op die koek was dat die gesaghebbende Detective en Thrillergids saamgestel deur Vrij Nederland vier sterre aan die Nederlandse Offerlam toegeken het. Net sewe boeke het vyf sterre gekry dus is vier sterre werklik 'n prestasie.
Offerlam is beskikbaar by aanlynboekwinkels soos Graffiti, Loot en Take-a-lot; en diee-boek by Amazon
Ek het tot dusver twee virtuele staptoere saam met Caz Colijn op my blog geplaas en hoop om nog een of twee te doen. Ek hoop dit help lesers om 'n beter prentjie te vorm van wat Caz beleef het.
As ek die afgelope jaar of twee 'n honderd rand gekry het vir elke navraag oor Springgety se beskikbaarheid, sou ek op 'n lekker vakansietjie kon gaan.
Die wonderlike nuus is dat nie net Springgety nie, maar al vyf die Gyse hierdie jaar herdruk word.
Nog lekkerder nuus is dat elkeen 'n splinternuwe baadjie kry. Ek en die mense van Lapa het kliphard gewerk – en heelwat gestry – maar ek het onlangs die voor laaste konsepvoorstelle vir die nuwe omslae gekry. Ek dink dis pragtig! Ek hoop om dt binnekort op my blog en op Facebook met julle te kan deel.
Na verwagting sal die splinternuwe Springgety in September op die rak wees. Aanvanklik het ons gemik vir Augustus, maar die tyd het ons ingehaal.
Daarna sal die ander vier, een elke maand, verskyn as alles reg verloop.
Nan & Jeannie, boek 2 van die Maanschijnbaai-tweeluik is onlangs herdruk en weer vrylik beskikbaar.
Dieselfde geld Siende Blind en Raaiselspieël.
As jy 'n boek nie by jou plaaslike boekwinkel in die hande kan kry nie, vra asseblief die bestuur om dit te bestel. Dit is beskikbaar.
Izak de Vries hardloop nou al twee jaar kaalvoet in marathons soos die Comrades en Two Oceans om geld in te samel vir skoene vir kinders van die Durbanville kinderhuis. Omdat ek self 'n aangenome kind is en maklik in 'n kinderhuis kon grootgeword het, het ek 'n baie spesiale plek in my hart vir hierdie veldtog. Izak het my 'n paar vrae hieroor gevra: http://blogs.litnet.co.za/kinderhuis/2016/05/20/chanette-paul-oor-aanneming-geweld-en-gulhartigheid/
Die mikpunt is om vir elk van die 144 kinder 'n paar skoene te koop. Tans is daar genoeg bydraes vir 88 pare skoene. Om 'n donasie te maak, gaan na https://www.givengain.com/ap/barefootrunnerforkids/
Ilse Salzwedel het 'n interessante stuk op LitNet geskryf oor hoe sterker en ouer vroue al hoe meer hulle verskyning as hoofkarakters in fiksie maak: http://www.litnet.co.za/sterk-ouer-vroue-al-meer-die-norm-in-liefdesverhale/
In Vrouekeur is nege vrae aan my gestel waarop ek geantwoord het: http://www.vrouekeur.co.za/artikel.aspx?id=84160&h=Chanette-Paul
Onthou asseblief dat boeke wat in PDF-formaat afgelaai kan word, gesteelde boeke is. En nie een van my boeke is wettig gratis aflaaibaar nie.
Luister na 'n gesprek wat Esté Jansen Meyer met my gevoer het in die radioprogram Allegaartjie:http://solmediafiles.co.za/radio/allegaartjie3/allegaartjie-15.mp3
Saam met aankondiging dat Siende Blind die Lekkerlit Boek van die Jaar vir 2013 is, het daar ook 'n artikel op LitNet verskyn waarin Carla van der Spuy 'n onderhoud met my voer, juis oor Siende Blind. Loer by:http://www.litnet.co.za/Article/onderhoud-siende-blind-deur-chanette-paul